Kommissionens beslutning

af 31. oktober 2000

om Nederlandenes støtte til NS Cargo til en pendulforbindelse mellem Rotterdam og Prag

(meddelt under nummer K(2000) 3270)

(Kun den nederlandske udgave er autentisk)

(EØS-relevant tekst)

(2001/103/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret interesserede parter til at fremsætte deres bemærkninger i overensstemmelse med disse artikler(1), og

ud fra følgende betragtninger:

(1) Ved brev af 28. april 1995 meddelte den nederlandske regering Kommissionen, at den havde til hensigt at yde investeringsstøtte i form af et engangstilskud på 500000 NLG til NS Cargo til kombitransportmateriel, der skulle anvendes til en pendulforbindelse til kombitransport mellem Rotterdam og Prag. Denne anmeldelse fik nummer N 484/95.

(2) Den 20. september 1995(2) besluttede Kommissionen, at den ikke ville gøre indsigelse mod den anmeldte foranstaltning, som den anså for at være i overensstemmelse med artikel 3, stk. 1, litra e), i Rådets forordning (EØF) nr. 1107/70(3). Støtten blev udbetalt til NS Cargo den 8. november 1995. Ved brev af 13. maj 1996 indbragte terminaloperatøren HHLA i Hamburg og andre parter beslutningen for Retten i Første Instans (sag T 69/96). Retten i Første Instans har endnu ikke afsagt en endelig kendelse i denne sag.

(3) Som led i forberedelsen af sit forsvar i denne sag for Retten i Første Instans fremsendte den nederlandske regering oplysninger til Kommissionen, der rejste tvivl om støttens art. De nye oplysninger tydede nemlig på, at støtten til NS Cargo ikke var bestemt til investeringsformål, men derimod til at dække driftsomkostningerne ved pendulforbindelsen. EU-lovgivningen tillader generelt ikke driftsstøtte. Den 21. april 1999 besluttede Kommissionen derfor at indlede proceduren i henhold til artikel 88, stk. 2, i EF-traktaten (sag C 30/99). Denne beslutning blev meddelt den nederlandske regering ved brev SG (99)/D 3169 af 4. maj 1999, hvori Nederlandene anmodedes om at fremsætte bemærkninger senest en måned efter brevets afsendelsesdato.

(4) Ved brev af 29. juni 1999 meddelte den nederlandske regering, at den ville bede støttemodtageren, NS Cargo, tilbagebetale støtten, og anmodede Kommissionen om at afslutte proceduren.

(5) Kommissionens brev af 4. maj 1999 blev offentliggjort i De Europæiske Fællesskabers Tidende den 24. juli 1999(4) med en opfordring til at fremsætte bemærkninger. Inden for den fastsatte frist modtog Kommissionen reaktioner fra to terminaloperatører, en havneorganisation, et handelskammer og en national regering. Deres bemærkninger bekræftede Kommissionens tvivl.

(6) Kommissionens generaldirektorat for transport fremsendte ved brev af 6. september 1999 bemærkningerne til den nederlandske regering. I brevet påpegede Kommissionen samtidig, at det kun kunne komme på tale at afslutte proceduren, hvis den nederlandske regering fremlagde bevis for, at støtten rent faktisk var tilbagebetalt.

(7) Ved brev af 20. juli 2000 bekræftede den nederlandske regering, at NS Cargo havde tilbagebetalt støtten den 22. maj 2000, og regeringen fremlagde bevis for, at støtten inklusive påløbne renter, i alt 636536,50 NLG, var overført til det nederlandske trafikministeriums konto.

VEDTAGET FØLGENDE BESLUTNING:

Artikel 1

Kommissionen afslutter den procedure, der blev indledt den 21. april 1999, da der ikke længere er nogen grund til at føre den videre.

Artikel 2

Denne beslutning er rettet til Kongeriget Nederlandene.

Udfærdiget i Bruxelles, den 31. oktober 2000.

På Kommissionens vegne

Loyola De Palacio

Næstformand

(1) EFT C 213 af 24.7.1999, s. 23.

(2) EFT C 391 af 28.12.1996, s. 15.

(3) EFT L 130 af 15.6.1970, s. 1.

(4) Se fodnote 1.